送瑫上人奔母喪
作者：釋德洪
朝代：宋

paragraphs: 黄梅爲法去，睦州緣母歸。
兩事世難兼，二老其敢違。
君看去留意，日月爭光輝。
子方童牙中，已喜家翠微。
既長游四方，萬里孤雲飛。
方將追新豐，冰雪横鋒機。
訃音輙僵卧，聲吞淚沾衣。
平生哺烏情，棲風無定枝。
大江浪如山，飛棹不可追。
要當濟安流，龍神嚴真威。
一盃春露香，仰薦天地慈。
更期辦白業，慰此罔極悲。